SKRIFTLIG FORESPØRGSEL E-1038/00

af Monica Frassoni (Verts/ALE) til Kommissionen

(4. april 2000)

Om: Golfbaner i Is Arenas på Sardinien (Italien)

I Is Arenas på Sardinien (Narbolia Kommune og San Vero Milis Kommune), som, da der er tale om en lokalitet i et område med skovbevoksede sandklitter langs kysten og med meget vigtige naturtyper, er opført på listen over steder af fællesskabsbetydning på grundlag af habitat-direktivet (direktiv 92/43/EØF(1)) under kodenummer 0002228, og som er beliggende i Sinis-Montiferru-regionalnaturparken, som er under oprettelse, er der anlagt to golfbaner, en prøvebane med ni huller og en bane med 18 huller. Projekterne har ikke været underkastet hverken nogen miljøindvirkningsvurdering eller nogen undersøgelse af behovet for at foretage en sådan vurdering(2). I forbindelse med anlæggelsen af de to baner er der fældet over 10 000 Pinus pinea- og Pinus pinaster-træer (ifølge data offentliggjort af virksomheden Is Arenas Srl. selv) og sket gennemgribende ændringer af stedets karakter som følge af flytning af jord og planering af terrænet ved hjælp af gravkøer og andre tunge maskiner. Med henblik på golfbanernes vedligeholdelse er der endvidere anlagt 18 vandbrønde, hvoraf 11 er i brug, og etableret en tilslutning til Consorzio di Bonificas lokale vandnet. Der findes ingen data vedrørende golfbanernes samlede vandforbrug, hvilket giver anledning til bekymring, eftersom en standardbane med 18 huller har brug for meget vand(3), og eftersom det pågældende område er et af de mindst regnfyldte områder på Sardinien. Projektet risikerer at forårsage forsaltning af hele området og udtørring af de omkringliggende vandførende lag til skade for landbrug og husholdninger. Desuden vil den omstændighed, at der er tale om sandet jord, indebære forurening af de vandførende lag som følge af brugen af ukrudtsmidler og pesticider.

Til golfbaneprojektet er knyttet et boligprojekt, som Is Arenas Srl. også står for, og banerne vil medvirke til at øge ejendomsværdien. Skovrydningen forud for anlæggelsen af golfbanerne strider desuden mod de italienske bestemmelser om forvaltning af skove(4).

Har Kommissionen indledt overtrædelsesprocedure mod den italienske regering for ikke at have overholdt fællesskabsbestemmelserne om miljøindvirkningsvurderinger (direktiv 85/337/EØF og 97/11/EF(5))? Agter Kommissionen at kræve, at der træffes foranstaltninger med henblik på genskabelse af miljøet?

Hvorledes vil man se på miljøomkostningerne ved anlæggelsen af disse to golfbaner på baggrund af hvidbogen om erstatningsansvar for miljøskader (KOM(2000) 66), hvori det hedder, at skader på biodiversitet, som er beskyttet i Natura 2000-områder på grundlag af habitatdirektivet og direktivet om vilde fugle, bør være dækket, og at det mldr for eksempel [kan] være skader på habitater, vilde dyr eller planter, som defineret i bilagene til de pågældende direktiver?

(1) EFT L 206 af 22.7.1992, s. 7.

(2) Jf. tilladelse udstedt af Kontoret for Landskabsbeskyttelse, Regionen Sardinien, protokol 3365 af 18.11.1997 og byggetilladelse udstedt af Narbolia Kommune, protokol 4838 af 24.9.1997; de efterfølgende tilladelser er udstedt i 1998.

(3) Skønnene varierer fra 10 000 m3/ha om året (Forestale di Oristano) til 29 200 m3/ha om året (tidsskriftet Acer 1/89). Ifølge golfsammenslutningen Federgolf er vandforbruget på en golfbane i Italien om sommeren på 70-80 m3/ha om dagen (jf. tidsskriftet La Nuova Ecologia, november 1993), og eftersom golfbanen med 18 huller i Is Arenas er på 134 ha kunne dette komme til at betyde et vandforbrug på omkring 10 000 m3 om dagen! Det skal understreges, at virksomheden Is Arenas Srl. havde anmodet Consorzio di Bonifica om tilladelse til at bruge 300 000 m3 vand om året.

(4) Jf. RDL 3267 og cirkulære 6 af 25.1.1971 fra Ministeriet for Land- og Skovbrug. I henhold til sidstnævnte bør der slet ikke gøres undtagelse fra forbuddet mod at bygge i skovområder, når der er tale om skovbevoksede områder, der er behæftet med hydrogeologiske servitutter og beliggende langs kysten samt om områder, der er genbeplantet med skov for statens regning.

(5) EFT L 175 af 5.7.1985 og EFT L 73 af 14.3.1997. Bilag II i disse direktiver omfatter projekter, der indebærer rydning af skov med henblik på omlægning til anden arealudnyttelse.

Svar afgivet på Kommissionens vegne af Margot Wallström

(5. juni 2000)

Kommissionen har i henhold til artikel 226 (tidligere artikel 169) i EF-traktaten, og under henvisning til de forhold, det ærede medlem har gjort opmærksom på, sendt en åbningsskrivelse til Italien på grund af en formodet overtrædelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), Rådets direktiv 92/43/EØF af 21. maj 1992 om bevaring af levesteder samt vilde dyr og planter(2) samt Rådets direktiv 79/409/EØF af 2. april 1979 om beskyttelse af vilde fugle(3).

I henhold til den ovennævnte artikel i EF-traktaten er sigtet med Kommissionens skridt at vurdere, hvorvidt den pågældende medlemsstat har overtrådt fællesskabs-lovgivningen. Konstateres det, at der er tale om en overtrædelse, forpligtes medlemsstaten til at efterkomme fællesskabsretten. Dette kan eventuelt indebære foranstaltninger, der tager sigte på at råde bod på det skete.

En fremtidig EU-miljøansvarsordning som foreslået i hvidbogen om erstatningsansvar for miljøskader(4) skal rent faktisk dække ansvaret for skader på biodiversiteten, specielt de naturressourcer, der er beskyttet under Natura 2000-nettet. En undtagelse herfra finder kun anvendelse, såfremt samtlige krav i artikel 6, stk. 3 og 4, i direktiv 92/43/EØF vedrørende et projekt er opfyldt.

Dog vil Fællesskabets ordning ikke komme til at gælde med tilbagevirkende kraft, men kun for skader, forvoldt efter ordningens ikrafttrædelse.

(1) EFT L 175 af 5.7.1985.

(2) EFT L 206 af 22.7.1992.

(3) EFT L 103 af 25.4.1979.

(4) KOM(2000) 66 endelig udg.